Google

Google er et amerikansk teknologiselskap som driver flere internettjenester, hovedsakelig innen nettsøk, reklame, skylagring og programvare. De fleste inntektene til selskapet kommer fra AdWords, en reklametjeneste som plasserer reklame rundt i Googles søkeresultater.
Navnet Google stammer fra tallet Googolplex (10¹⁰ ¹⁰⁰).

Google ble grunnlagt av Larry Page og Sergey Brin mens de var studenter ved Stanford University. Sammen eier de rundt 14 % av aksjene i selskapet direkte, og kontrollerer rundt 56 % av dem gjennom bruk av preferanseaksjer. Google ble offisielt et privat firma 4. september 1998. Selskapet ble børsnotert 19. august 2004, og flyttet samtidig til sitt nye hovedkontor i Mountain View i California, og ga hovedkontoret kallenavnet Googleplex.

I august 2015 kunngjorde Google planene sine om å omorganisere selskapet, slik at selve Google ville bli et datterselskap av Alphabet. Omorganiseringen fant sted 2. oktober 2015, hvilket gjorde Google til Alphabets største datterselskap, i tillegg til at Alphabet ble morselskapet for Googles interesser på internett.

Googles raske vekst siden det ble grunnlagt har ført til at Google driver en rekke internettjenester, og har kjøpt opp flere andre selskap. Googles mest sentrale tjenester er søkemotoren Google Søk. Andre viktige tjenester som leveres av Google inkluderer videodelingstjenesten YouTube, kontorsystemet Google Dokumenter, e-posttjenesten Gmail, nettlagringstjenesten Google Drive, karttjenesten Google Maps, og patentinformasjonstjenesten  Google Patents.  Programmer utviklet av Google inkluderer nettleseren Google Chrome, og  Google Photos for organisering og redigering av bilder. 

Selskapet leder også utviklingen av Android, et operativsystem som brukes på mobiltelefoner og mange andre typer enheter, i tillegg til utviklingen av Chrome OS, et operativsystem som består hovedsakelig av en nettleser, og er designet for en type datamaskiner kalt Chromebooks. Google har siden også begynt å arbeide innen kommnunikasjons-teknologi, og har arbeidet sammen med elektronikkselskaper for å produsere Nexus-mobiltelefonene sine. Siden 2012 har de også arbeidet i Kansas City med Google Fiber, en bredbåndstjeneste som bringer fibernett til folks hjem.

Det er antatt at Google hadde over én million servere i diverse datasentre verden over per 2007. Google prosesserte også over én milliard søk og rundt 24 petabyte brukerinformasjon hver dag per 2009. Per september 2016 er Googles hjemmeside verdens mest besøkte. Flere andre nettsider eid av Google, blant annet YouTube, er også å finne i listen over de 500 mest besøkte nettsidene på Alexas nettsider.

 Formål og eksistensberettigelse 
Googles eksistenserklæring helt fra det ble grunnlagt har vært «å organisere verdens informasjon og gjøre den universelt tilgjengelig og nyttig», mens selskapets uoffisielle motto var «Don't be evil» (norsk: ikke vær ond). Googles forpliktelse til en slik ideologi har siden blitt satt i tvil, siden noen av selskapets handlinger ser ut til å motsi selskapets grunnprinsipper.

«Don't be evil» (vær ikke ond) var Googles uformelle verdimålsetting, først foreslått av de to Google-ansatte Paul Buchheit og Amit Patel på et møte. Buchheit, grunnleggeren av Gmail, sa at han «ønsket noe som, når det var bestemt, ville være vanskelig å fjerne», og la til at slagordet «også [var] et stikk mot andre firmaer, spesielt våre konkurrenter, som på den tiden, etter vår mening, på en måte utnyttet brukerne til en viss grad.»

 Historie 
Google ble startet opp i januar 1996 av Larry Page og Sergey Brin, som et forskningsprosjekt mens de var studenter ved Stanford University.

Mens mer konvensjonelle søkemotorer på den tiden rangerte resultatene sine etter hvor mange ganger et søkeord dukket opp på en nettside, arbeidet Page og Brin med det de mente var et bedre system, som analyserte forholdene mellom nettsidene. De kalte dette nye systemet for PageRank. Det rangerte en sides relevans i forhold til andre sider, og hvor relevante de andre sidene var, og om de lenket tilbake til den originale siden.

Page og Brin navnga opprinnelig sin nye søkemotor «BackRub», siden systemet sjekket tilbakegående lenker for å vurdere hvor viktig en side var.  Etter hvert endret de navnet til Google, som kom av en feilstaving av ordet «googol», et tall som inneholder hundre nuller. Navnet viste til at søkemotoren skulle kunne skaffe enorme mengder informasjon. I starten ble Google kjørt på Stanford Universitys nettsider, med domenene google.stanford.edu og z.stanford.edu.

Domenet til Google ble registret 15. september 1997, og selskapet ble formelt grunnlagt 4. september 1998. Det hadde da kontor i garasjen til en venn av Page og Brin, Susan Wojcicki i Menlo Park i California. Craig Silverstein, en medstudent fra Stanford ble selskapets første ansatte som ikke hadde vært med på å grunnlegge selskapet.

I mai 2011 oversteg antallet unike besøkende til Google én milliard, en økning på 8,4 % fra mai 2010 antallet, som var 931 millioner. I januar 2013 kunngjorde Google at de hadde tjent 50 milliarder amerikanske dollar gjennom hele 2012. Til sammenligning hadde de tjent 38 milliarder i 2011.

I 2015 overtok Sundar Pichai rollen som administrende direktør for Google. Pichai er en indisk-amerikansk forretningsmann. Pichai innehar en posisjon i både Google og moderselskapet Alphabet.

 Google Norge 

I Norge driver Google sin virksomhet fra Oslo.Oversikt over Europa-kontor Country director er Tine Austvoll Jensen. Offisielt omsatte Google Norge 68,5 millioner i 2012 og betalte 2,4 millioner i skatt, mens reelt anses beløpet å være betydelig større. I 2014 anslås Googles inntekter på hovedområdet søkemotormarkedsføring å være rundt 2 milliarder og Googles konkurransefordel med tilnærmet ingen skatt anses som en alvorlig trussel mot norske mediebedrifter.

Googles virksomhet har en kunstig lav skatt, rundt 2 %, noe som fremkommer ved flytting av inntekter mellom ulike land.Google 2.4% Rate Shows How $60 Billion Lost to Tax Loopholes, «It’s remarkable that Google’s effective rate is that low», said Martin A. Sullivan, a tax economist who formerly worked for the U.S. Treasury Department. «We know this company operates throughout the world mostly in high-tax countries where the average corporate rate is well over 20 percent.»  artikkel fra finansnettstedet Bloomberg

I 2019 ble Googles omsetning i Norge anslått til å være rundt 4,4 milliarder kroner, av mediedirektør Jarle Thalberg i i mediebyrågrupperingen Group M.

 Kritikk og kontrovers 
Google fikk i 2021 en bot på ca 220 millioner euro av det franske konkurransetilsynet for misbruk av sin markedsposisjon innen nettreklame. 

Etter Russlands invasjon av Ukraina 2022 stengte Googles datterselskap YouTube endel YouTube-kanaler som støttet Russlands invasjon.  Dette førte til at en russisk domstol idømte Google en bot som pr oktober 2024 tilsvarer over 2 kvintillioner kroner, altså langt mer enn en milliard ganger mer enn den totale omsetningen av varer og tjenester i alle land på Jorden i løpet av ett år.  Google kommer trolig ikke til å betale boten.«Google dømt til å betale 2.200.000.000.000.000.000.000.000.000.000.000 kroner», Teknisk Ukeblad (30. oktober 2024)  På sin side har Russland blokkert alle YouTube-kanaler for visning i Russland.«YouTube Not Accessible Across Russia», Radio Free Europe / Radio Liberty (8. august 2024)

 PRISM 
Google er en del av det amerikanske overvåkingssystemet kalt PRISM, ifølge dokumenter lekket av Edward Snowden i 2013.  Det eksisterer en usikkerhet om Google, Microsoft, Facebook, Skype, Yahoo, Youtube og Apple som er del av dette overvåkningssystemet, overholder personvernet til brukerne da de juridiske rammene er fundamentert i amerikanske overvåkningslover, som FISA Amendments Act of 2008. Edward Snowden påpekte at PRISM brukes til overvåking av bedrifter.

Som et resultat av dette er det blitt mer vanlig å bruke andre søkemotorer som DuckDuckGo. Overvåkingen er så omfattende at den kan overvåke og lagre direkte-kommunikasjon.

 Referanser 
«Angriper Googles skattefordel», artikkel i Dagens Næringsliv 7. juli 2014

 Eksterne lenker 




Kategori:Selskaper etablert i 1998